La guerra d’Àfrica

Una cadena de crims i guerres secretament provocats per apoderar-se de les riqueses africanes

¿Algú “entendria” que un govern provoqués grans matances, de diversos milions de persones, però, això sí, no pas directament!, sinó que fos una cosa molt indirecta, com per exemple que fossin ells/es mateixos que es matessin entre sí,

per a la qual cosa han hagut de ser fortament provocats,

i això fos fet amb la intenció que una gran massa de persones fugissin en desbandada

cap al país veí,

en el qual ocasionessin una situació d’emergència total,

i això fos causa que aquell país resultés ingovernable,

per tant propici per actuar-hi amb més llibertat?

I això per què? That’s the question!!!

Vet aquí per què:

Per apoderar-se, i controlar-les de manera absoluta, de diverses mines i riqueses.

I això no és pas tot. Bé que sembli horrorós, gairebé sembla més (no pas més horrorós, però sí més estrany) que, de tot això, l’opinió pública europea no se’n vagi enterar, ni fins ara ho ha fet. Dels fets esdevinguts sí (una mica...) però no de les seves causes i circumstàncies, les quals van ser degudament camuflades, en una enorme operació de contrainformació, que ha durat moltes dècades, i que mereixeria...

Que fos molt coneguda, amb noms i cognoms!!!

Això és lo que intenta la periodista espanyola **Rosa Moro** amb el llibre

**"El genocidio que no cesa en el corazón de África. Una historia de desinformación”.**

 I un servidor m’hi apunto.

Diu la Rosa, després d’haver investigat durant molts anys en una gran quantitat d’arxius, que...

“L’any 1939 Albert Einstein va advertir al president nord-americà Franklin Roosevelt que, si volia la bomba atòmica només per als Estats Units, mantingués allunyats els alemanys de la mina congolesa de Shinkolobwe, d'on va sortir l'urani per a les bombes que va llançar, després, sobre Hiroshima i Nagasaki a l'agost de 1945.”

L’empresa gegant belga Union Minière era propietària de la mina i la va vendre a Estats Units en un tracte ultrasecret, que només va ser conegut pel govern britànic.

Més informacions clau de l’autora, però ja no tan secretes. L’any 1993, el subsecretari d’Estat per a afers africans, en temps del mandat de Clinton, Georges Moose, va dir, davant el Senat: “Hem d’assegurar el nostre accés als immensos recursos naturals d’Àfrica (...) no hem pas de seguir deixant Àfrica als europeus.”

Al cap d’un any, el 1994, esclatà una crisi greument sanguinària al petit país de Rwanda, limítrof amb la regió oriental de la República Democràtica del Congo (aleshores, però, anomenada Zaire, ja que ha anat canviant de noms), una matança entre hutus i tutsis, les dues ètnies que sempre han poblat el país.

Durant segles, hutus i tutsis havien conviscut, i s’havien barallat sovint, i havien tingut períodes de domini dels uns i períodes de domini dels altres. Singularment, el 1959, una revolució havia abolit la monarquia i el règim feudal. Una minoria de la població tutsi es va resistir, i temps després, va fundar el Front Patriòtic Ruandès (FPR). Aquesta organització, a partir d’aleshores, va adoptar unes actituds tirant a terroristes, i també molt favorables al grup de senyors i grans propietaris que havien sigut desposseïts. Es va convertir en un factor de desestabilització a Rwanda, des del país veí d’Uganda, on eren exiliats. I, encara que no pas obertament, foren també un factor amb què comptaven els grups d’agents nord-americans per a la seva penetració en el país, de Rwanda, del Congo sobretot, i dels països veïns.

Per què aquell any van començar a matar-se, uns i altres???

Vejam la seqüència dels fets, i demano una gran atenció sobre aquesta seqüència.

Aquell maleït any (1994) va ser abatut l’avió on viatjaven els presidents de Rwanda i de Burundi (estat veí). Immediatament va esclatar una furiosa matança per venjança, de sectors extremistes d’una ètnia i de l’altra, contra el govern (cal tenir en compte que era un govern d’hutus i tutsis, presidit per una persona, Habyarimana, que feia grans esforços per pacificar el país). Sense pausa, la matança es va estendre per tota la població, uns contra els altres. El terrible resultat van ser més de mig milió de morts i més d’un milió de refugiats, sobretot hutus, que fugien en desbandada cap a la regió oriental de Zaire (la regió on abunden les mines).

La zona oriental de Zaire, envaïda per una tan gran multitud, i de manera inesperada, es va convertir en un campi qui pugui, ingovernable. Just allò que “calia”, per poder-hi actuar de manera impune.

Seria molt i molt raonable preguntar-se: Qui va abatre l’avió dels presidents??? Més ben dit: Qui va ordenar l’acció criminal??? Mai no s’ha sabut segur, però, segons l’autora, hi ha una gran profusió de detalls que inviten a pensar que l’autor, material o intel·lectual, va ser el Front Patriòtic Rwandès.

Aquest fet terrorista i molts altres, que jo no tocaré, és lo que l’autora considera una mena de “guerra” subterrània de grups d’acció d’origen o tendència nord-americana, contra els governs africans (els que no siguin ja prou obedients, que n’hi ha alguns), amb l’objectiu de controlar el gruix de riqueses minerals africanes de les regions centrals, lo que ella anomena el Cor d’`Africa, tot apartant-ne governs europeus i, sobretot, russos i xinesos. Rosa Moro considera que tot el conjunt de guerres i matances que van anar seguint ha causat un total de morts d’entre 8 i 10 milions.

Temps a venir, la matança de Rwanda, de 1994, es va anar convertint en el mite del “genocidi de Rwanda”, dels hutus contra els tutsis, fals perquè havia sigut una agressió mútua. Sobre aquest mite propagandístic, es va assentar l’actitud històrica de domini dels tutsis, i concretament de domini, sempre que cal, mitjançant el terror i la violència, per part del Front Patriòtic Ruandès, dirigit pel super criminal Paul Kagame.

Renunciant a explicar tot el conjunt de guerretes, invasions i robatoris (per a això es feia la festa!), que no s’han acabat mai, perquè encara duren (recordem que l’autora titula el seu llibre “El genocidio que no cesa”), n’assenyalaré, de tota manera, algunes pinzellades:

\*Objectiu: controlar i robar les riqueses minerals del centre d’Àfrica: Rep. Dem. del Congo i països veïns.

\*Mitjans: causar desordres, migracions provocades i desgovern, per poder exercir aquest control sense donar-li un to polític i visible.

\*Utilitzar el Front Patriòtic Ruandès com a principal instrument, però sense oficialitzar-ho. I també els exèrcits dels països veïns, però “en qualitat de guerres entre africans”.

\*Víctimes principals, entre moltes més: els emigrats forçosos hutus, vivint en camps de refugiats en condicions lamentables, passant gana.

\*Culpables (Uf!): tots els presidents nord-americans, des de Roosevelt fins a l’actual.

\*Culpables secundaris: Paul Kagame, dirigent del FPR, super criminal, el cap de totes les operacions brutes (però a l’ombra). Actual president de Rwanda. (Aquest malvat, de jove, quan ja despuntava en l’art de fer mal, va ser fitxat per la CIA i acollit en un centre de formació d’alts dirigents militars, a Kansas.)

-Mobutu Sese Seko, 34 anys president del Zaire (Congo), en realitat home de palla del govern nord-americà. Executor de tot lo que calgués. Successor de Patrice Lumumba, assassinat als 6 mesos de ser l’únic president elegit de manera neta, i quan enfocava un govern a favor del poble.

-Joseph Kabila, president del Congo (R. D. del Congo) des del 2001 fins al 2018. Un segon Mobutu. Home de palla de l’ambaixador d’EUA. Superlladre.

-Yoweri Museveni, no pas tan criminal com els anteriors, president d’Uganda, i tolerant... amb el FPR.

I seria massa llarg.

Només consignaré dos fets, fàcils d’explicar. L’any 1996 (dos anys després de la matança de Rwanda), els exèrcits d’Uganda, Rwanda i Burundi van envair militarment Zaire (primera guerra del Congo), amb l’objectiu oficial de derrocar Mobutu, i instal·lar com a president Joseph Kabila. Quan el 1998 el “president” Kabila va voler actuar com a president real i va destituir Kabarebe, cap de l’estat major i home fort del país, els exèrcits de Rwanda i Uganda van tornar a envair Zaire (segona guerra del Congo, que va durar fins al 2003, i hi van intervenir fins a 9 països). Cada un d’aquests esdeveniments causava centenars o milers de morts.

Queda l’últim detall, però potser el més important. L’aliat més decisiu que ha tingut (i encara té) el govern nord-americà ha sigut, i és, la conxorxa informativa internacional. Tots els mitjans de comunicació occidentals han sigut, i són, una pantalla que ho ha tapat tot. En cada fet que no es podia amagar, la informació es limitava a dir coses com ara: “aquests africans... no tenen solució, són inevitablement incivilitzats, per qualsevol cosa es maten entre si, millor no donar-hi importància”.

**Que s’acabi aquesta impunitat “comprada” d’una punyetera vegada!!!**

I, encara, considerem el detall que tota aquesta actuació la fomenten (no la “fan”, eh, només la fomenten) governs d’un país que presumeix de ser “model de democràcia”.

 Antoni Ferret